Source: https://e-justice.europa.eu/content_general_information-166-fr-mt.do?init=true
Timestamp: 2019-09-17 08:20:54+00:00
Document Index: 739042

Matched Legal Cases: ['qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ', 'qorti ']

Informazzjoni ġenerali - Franza
F'sitwazzjoni transfruntiera, testment huwa validu jekk ikun konformi mal-liġi tal-pajjiż fejn ikun sar.
Il-kundizzjonijiet bażiċi fi Franza
il-persuna li tkun qed tagħmel it-testment irid ikollha l-fakultajiet mentali ( l-Artikolu 901 tal-Kodiċi Ċivili);
it-testatur irid ikollu l-kapaċità ġuridika ( l-Artikolu 902 tal-Kodiċi Ċivili).
japplikaw dispożizzjonijiet speċjali għal persuni protetti mil-liġi; għalhekk minuri taħt is-16-il sena ma jistax jagħmel testment ( l-Artikolu 903 tal-Kodiċi Ċivili), u lanqas ma jistgħu adulti taħt kurazija. Il-persuni taħt kurazija jistgħu jagħmlu testment (l-Artikolu 470 tal-Kodiċi Ċivili) skont id-dispożizzjonijiet tal-Artikolu 901.
Fi Franza, huma rikonoxxuti erba' tipi ta' testmenti:
testmenti olografiċi: it-testaturi jridu jiktbuhom, jagħtuhom data u jiffirmawhom bil-miktub ( l-Artikolu 970 tal-Kodiċi Ċivili).
it-testmenti li jsiru għand nutar: iridu jsiru minn żewġ nutara jew nutar u żewġ xhieda ( l-Artikolu 971 tal-Kodiċi Ċivili). Jekk it-testment isir quddiem żewġ nutara, jiġi ddettat lilhom mit-testatur innifsu. L-istess japplika jekk it-testment isir quddiem nutar wieħed biss. Fiż-żewġ każijiet it-testment imbagħad jinqara lit-testatur ( l-Artikolu 972 tal-Kodiċi Ċivili). It-testment jinqara mit-testatur fil-preżenza tan-nutar u ż-żewġ xhieda ( l-Artikolu 973 tal-Kodiċi Ċivili) u ffirmat min-nutar u x-xhieda ( l-Artikolu 974 tal-Kodiċi Ċivili).
testmenti sigrieti: stampati jew miktuba bl-idejn mit-testatur jew persuna oħra, iffirmati mit-testatur, imbagħad ippreżentati magħluqa u ssiġillati quddiem nutar fil-preżenza ta' żewġ xhieda ( l-Artikolu 976 tal-Kodiċi Ċivili).
testmenti internazzjonali: ippreżentati mit-testatur lin-nutar u żewġ xhieda, iffirmati minnhom u mbagħad mehmuża ma' ċertifikat imfassal min-nutar li se jirċevihom ( Il-Konvenzjoni ta' Washington, 26 ta' Ottubru 1973).
It-testaturi jistgħu iħassru t-testmenti tagħhom meta jridu skont l-Artikolu 895 tal-Kodiċi Ċivili.
Il-ftehimiet dwar is-suċċessjoni ilhom jiġu rikonoxxuti sa minn Jannar 2007. Huma jawtorizzaw lill-werriet prospettiv (il-wild) biex iċedi l-wirt kollu jew parti minnu bil-quddiem lil persuna/i li jistgħu jkunu jew ma jkunux il-werrieta (aħwa jew id-dixxendenti tagħhom).
Ir-rinunzja, biex tkun valida, trid tkun fil-forma ta' dokument uffiċjali u trid issir quddiem żewġ nutara. Il-benefiċjarji tal-wirt iridu jiġu msemmija wkoll fil-ftehim.
It-testmenti kollha, partikolarment it-testmenti olografiċi, jistgħu jiġu rreġistrati min-nutar fir-Reġistru Ċentrali tat-Testmenti ( Fichier central des dispositions de dernières volontés, FCDDV).
Dan ir-reġistru ċentrali jista' jiġi kkonsultat minn nutar fuq talba ta' kull persuna li tipprova l-kapaċità tagħha ta' werrieta jew legatarja, permezz ta' ċertifikat tal-mewt tal-persuna li t-testment tagħha qed jiġi mfittex.
It-testmenti miżmuma għand in-nutara jiġu sistematikament irreġistrati fuq il-FCDDV.
Skont il-liġi Franċiża, id-dixxendenti tad-decujus biss (tfal, neputijiet, eċċ., sakemm ikun imiss lilhom) u l-konjuġi tad-decujus meta ma jkunx hemm dixxendenti għandhom dritt għall-porzjoni riservata.
L-axxendenti u l-qraba kollaterali ma għandhomx dritt għall-porzjoni riservata.
Id-dritt għall-porzjoni riservata, li tillimita l-libertà fit-tfassil tat-testment, ma jistax jaqbeż tliet kwarti tal-wirt kollu. Il-werrieta stabbiliti skont il-liġi ma jistgħux jirrinunzjaw għall-porzjoni riservata (sakemm ma jirrinunzjawx għall-wirt). Min-naħa l-oħra, huma jistgħu jirrinunzjaw bil-quddiem għad-dritt li jiftħu kawża biex jitnaqqsu d-donazzjonijiet eċċessivi.
Għalhekk dawk il-werrieta jistgħu jinvokaw id-dritt tagħhom għall-porzjoni riservata ( l-Artikolu 721 tal-Kodiċi Ċivili, l-Artikolu 912 tal-Kodiċi Ċivili).
Il-porzjoni riservata għat-tfal: nofs il-wirt jekk id-decujus iħalli warajh wild wieħed, żewġ terzi jekk iħalli warajh żewġt itfal u tliet kwarti jekk iħalli warajh tlett itfal jew aktar ( l-Artikolu 913 tal-Kodiċi Ċivili).
Il-porzjoni riservata għall-konjuġi superstiti: il-porzjoni riservata għall-konjuġi superstiti hija ta' kwart tal-assi fil-wirt ( l-Artikolu 914-1 tal-Kodiċi Ċivili). Dan japplika biss jekk ma jkunx hemm dixxendenti jew axxendenti u għas-suċċessjonijiet li jinfetħu mill-1 ta' Lulju 2002.
Il-proċedura għall-invokazzjoni tad-dritt għall-porzjoni riservata
Bid-dritt għat-tnaqqis il-werrieta jistgħu jinvokaw id-dritt għall-porzjoni riservata. Għalhekk, jekk rigal dirett jew indirett ixekkel il-porzjoni riservata ta' werriet minnhom jew aktar, ir-rigal jista' jitnaqqas mis-sehem disponibbli tal-wirt (l-Artikolu 920 tal-Kodiċi Ċivili).
Il-kawża tista' ssir biss mill-werrieta stabbiliti mil-liġi, fi żmien ħames snin mill-ftuħ tas-suċċessjoni jew sentejn minn meta tinkixef l-interferenza (l-Artikolu 921 tal-Kodiċi Ċivili).
Kull werriet bil-liġi li jkun laħaq l-età adulta jista' jirrinunzja bil-quddiem għad-dritt tiegħu li jiftaħ kawża għat-tnaqqis ( l-Artikolu 929 tal-Kodiċi Ċivili). Ir-rinunzja trid tiġi mniżżla f'att uffiċjali eżegwit minn żewġ nutara. L-att jiġi ffirmat separatament minn kull parti li tkun qed tirrinunzja għad-drittijiet tagħha, fil-preżenza tan-nutara biss. L-att jindika b'mod preċiż il-konsegwenzi ġuridiċi futuri għal kull parti.
Meta ma jkunx hemm testment, l-ordni tas-suċċessjoni huwa kif ġej skont il-liġi Franċiża:
jekk id-decujus ma kienx miżżewweġ u kellu t-tfal, il-wirt imur fuq id-dixxendenti f'ishma ndaqs ( l-Artikoli 734 u 735 tal-Kodiċi Ċivili);
jekk id-decujus ma kienx miżżewweġ u ma kellux tfal, il-wirt imur fuq il-ġenituri tiegħu, ħutu u d-dixxendenti tagħhom (l-Artikolu 738 tal-Kodiċi Ċivili);
Jekk id-decujus ma kellux aħwa jew neputijiet, jirtu ommu u missieru, b'kull wieħed jirċievi nofs il-wirt ( l-Artikolu 736 tal-Kodiċi Ċivili);
Jekk l-omm u l-missier ikunu mietu qabel id-decujus, jirtu ħutu jew id-dixxendenti tagħhom, u jeskludu qraba oħra, axxendenti jew fil-linja kollaterali ( l-Artikolu 737 tal-Kodiċi Ċivili).
Jekk id-decujus ma jkunx għadu mal-konjuġi l-ieħor, id-drittijiet għall-propjetà matrimonjali jridu jiġu trattati qabel il-wirt. Wara li tkun instabet soluzzjoni dwar id-drittijiet ta' propjetà matrimonjali, japplikaw ir-regoli li ġejjin:
jekk id-decujus kien miżżewweġ bit-tfal, il-konjuġi għandu għażla. Jista' jagħżel bejn l-użufrutt tal-assi kollha eżistenti jew is-sjieda ta' kwart tal-assi meta t-tfal ikunu tal-koppja u s-sjieda ta' kwart meta jkun hemm wild jew aktar li ma jkunux tal-koppja ( l-Artikolu 757 tal-Kodiċi Ċivili);
jekk id-decujus ikun ħalla warajh konjuġi u axxendenti, nofs il-wirt jintiret mill-konjuġi, kwart minn missieru u l-kwart l-ieħor minn ommu. Jekk wieħed mill-axxendenti jkun miet qablu, il-kwart tal-wirt jgħaddi lill-konjuġi ( l-Artikolu 757-1 tal-Kodiċi Ċivili);
jekk ma jkunx hemm axxendenti jew dixxendenti, il-wirt kollu jintiret mill-konjuġi superstiti ( l-Artikolu 757-2 tal-Kodiċi Ċivili). Minkejja l-Artikolu 7572 tal-Kodiċi Ċivili, meta ma jkunx hemm axxendenti, l-aħwa tad-decujus jew id-dixxendenti tagħhom jirtu nofs l-assi in natura inklużi fil-wirt, assi li jkun irċieva d-decujus mill-axxendenti tiegħu minn suċċessjoni jew rigal. Dan huwa d-dritt bil-kontra ( l-Artikolu 757-3 tal-Kodiċi Ċivili). L-assi l-oħra jintirtu mill-konjuġi superstiti.
Sħab fi sħubija rreġistrata jew mhux irreġistrata
Is-superstiti ta' sħubija mhux irreġistrata u s-superstiti ta' sħubija rreġistrata ma għandhomx titolu ġuridiku għall-wirt. Min-naħa l-oħra jistgħu ikunu legatarji.
B'hekk is-sieħeb reġistrat mhux meqjus bħala l-werriet tad-decujus. Huwa għandu biss l-użufrutt tad-dar familjali wara l-mewt tas-sieħeb tiegħu skont l-Artikolu 763 tal-Kodiċi Ċivili. Huwa jiret biss jekk jiġi msemmi bħala werriet fit-testment.
F'każ ta' tfal, kemm jekk ikunu tal-koppja u kemm jekk le, is-sehem disponibbli biss jista' jintiret mis-sieħeb superstiti. Is-sehem disponibbli tal-wirt ivarja skont in-numru ta' tfal: terz mill-wirt jekk ikun hemm żewġt itfal, kwart jekk ikun hemm tlett itfal jew aktar.
Meta jkunx hemm tfal, il-wirt kollu jista' jintiret mis-sieħeb superstiti jew minn parti terza, minħabba li ma jkunx hemm werrieta stabbiliti mil-liġi. Madankollu, meta l-ġenituri tad-decujus ikunu għadhom ħajjin huma jistgħu jitolbu l-irkupru tal-assi li jkunu taw lit-tifel mejjet tagħhom, sa massimu ta' kwart tal-wirt għal kull ġenitur ħaj.
Fi Franza, il-kwistjonijiet ta' suċċessjoni jieħdu ħsiebhom in-nutara. L-involviment tagħhom huwa obbligatorju jekk il-wirt ikun jinkludi propjetà immobbli. Jekk ma jkunx hemm propjetà immobbli l-involviment huwa fakultattiv.
In-nutar ifassal l-ordni ta' trasferiment tal-propjetà fit-tesment fid-dikjarazzjoni statutorja u ċ-ċertifikati tal-propjetà immobbli biex jippermettu r-reġistrazzjoni tat-trasferiment tal-propjetà immobbli wara l-mewt. Huwa jassisti lill-eredi bl-obbligi tat-taxxa tagħhom (it-tfassil u r-reġistrazzjoni tad-dikjarazzjoni tas-suċċessjoni fiż-żmien rikjest u l-ħlas tat-taxxa fuq is-suċċessjoni). Jekk in-natura tal-assi tippermetti u skont in-numru ta' werrieta u x-xewqat tagħhom, in-nutar jaqsam l-assi bejn il-werrieta, u jħejji att ta' diviżjoni.
F'każ ta' tilwim, il-qorti distrettwali tal-post fejn tinfetaħ is-suċċessjoni għandha l-ġuriżdizzjoni esklussiva materjali u territorjali.
Il-qorti distrettwali tal-post fejn tinfetaħ is-suċċessjoni hija kompetenti biex tirċievi dikjarazzjonijiet ta' rinunzja jew aċċettazzjoni tal-wirt sal-ammont tal-assi netti tal-wirt.
Mhuma meħtieġa l-ebda formalitajiet speċjali jekk is-suċċessjoni tiġi aċċettata mingħajr il-benefiċċju tal-inventarju.
Il-qorti distrettwali tal-post fejn tinfetaħ is-suċċessjoni hija kompetenti biex tirċievi rinunzji ta' legati universali u legati b'titolu ġenerali. Skont il-liġi Franċiża l-ebda dikjarazzjoni mhi meħtieġa għal rinunzji ta' legati individwali.
Din is-sistema ma teżistix fil-liġi Franċiża.
Is-suċċessjoni tinfetaħ mal-mewt, fl-aħħar post ta' residenza tad-decujus.
Mal-mewt, il-werrieta għandhom tliet għażliet: li jaċċettaw il-wirt mingħajr kundizzjonijiet, li jaċċettaw il-wirt sal-valur tal-assi netti jew li jirrinunzjaw għall-wirt.
L-aċċettazzjoni mingħajr kundizzjonijiet tista' tkun espressa jew taċita. Tkun taċita meta l-werriet jieħu miżuri li juru biċ-ċar il-ħsieb tiegħu li jaċċetta u li kieku jkun intitolat li jieħu fil-kapaċità tiegħu bħala eredi.
L-aċċettazzjoni tal-wirt sal-valur tal-assi netti teħtieġ dikjarazzjoni quddiem ir-reġistru tal-qorti distrettwali li s-suċċessjoni tkun infetħet fil-ġurizdizzjoni tagħha. Id-dikjarazzjoni tiġi akkumpanjata jew segwita mill-inventarju tal-wirt. L-inventarju jippermetti illi werriet jiżgura li l-propjetà personali tiegħu ma titħallatx mal-wirt, biex iżomm kontra l-wirt id-drittijiet kollha li kellu qabel fuq il-propjetà tad-decujus u biex ikun responsabbli biss għad-dejn fuq il-wirt sal-valur tal-propjetà li jirċievi.
Ir-rinunzja tal-wirt mhix preżunta. Biex tkun effettiva kontra terzi, trid tiġi mibgħuta jew ippreżentata lill-qorti li s-suċċessjoni tkun infetħet fil-ġuriżdizzjoni tagħha.
Il-perjodu mħolli għall-eżerċizzju ta' din l-għażla dwar is-suċċessjoni huwa ta' erba' xhur. Wara dan il-perjodu ta' kunsiderazzjoni, jekk il-werriet ma jkunx ħa deċiżjoni, kreditur, werriet ieħor, l-Istat jew persuna li tista' tiret jekk il-werriet jirrinunzja għall-wirt jistgħu jitolbuh biex iwettaq waħda minn dawk it-tliet għażliet. Imbagħad ikollu xahrejn biex jieħu deċiżjoni, iżda jista' jitlob lill-qorti għal estensjoni. Jekk ma jagħtix risposta, jitqies li jkun aċċetta l-wirt mingħajr kundizzjonijiet. Madankollu, jekk ħadd ma jġiegħel lill-werriet biex jiddeċiedi, ikollu għaxar snin biex jieħu deċiżjoni, u wara jista' jiġi meqjus li aċċetta l-wirt impliċitament.
Il-prinċipju fil-liġi Franċiża huwa r-riżoluzzjoni bonarja tal-wirt, mingħajr intervent minn qorti. Il-qorti tista' tintalab tintervjeni biss jekk ikun hemm tilwim bejn il-werrieta.
Fil-biċċa l-kbira l-ftehim jinkiseb bl-għajnuna ta' nutar. Madankollu, f'ċerti ċirkostanzi jista' jintlaħaq ftehim mingħajr nutar, partikolarment jekk il-propjetà tad-decujus ma tinkludix propjetà immobbli. Meta l-werrieta jikkonsultaw nutar, dan ikun tal-għażla tagħhom. Jekk il-werriet ma jaqblux fuq liema nutar iqabbdu, kulħadd jista' juża n-nutar tiegħu stess jekk ikun jixtieq.
Kif jintgħażel in-nutar, il-pass li jmiss huwa d-determinazzjoni tal-kompożizzjoni tal-assi tad- decujus, f'dak li jikkonċerna ir-reġim ta' propjetà matrimonjali tad-decujus, rigali preċedenti, eċċ. Sabiex jistabbilixxi l-kontenut tal-wirt li jrid jiġi kkunsidrat kollu, in-nutar jikkuntattja diversi organizzazzjonijiet (kumpaniji tal-assigurazzjoni, banek, eċċ.) u jistaqsi lill-werrieta biex iwettqu valutazzjoni tal-propjetà immobbli u l-assi l-oħra mhux ikkwotati fuq il-borża. Jista' jkun meħtieġ ukoll inventarju tal-propjetà mobbli. L-obbligi jiġu determinati permezz ta' lista tad-djun tad-decujus, sew jekk dawn ikunu fatturi sempliċi, taxxi dovuti, assistenza soċjali li tista' titħallas lura, ftehimiet dwar garanziji jew pagamenti ta' kumpens lil ekskonjuġi.
Immedjatament wara l-mewt, il-werrieta jsiru kopropjetarji tal-assi kollha fil-wirt sakemm tinqasam il-propjetà. Il-kopropjetarji huma responsabbli wkoll għad-djun fl-istess proporzjon. L-atti għall-bejgħ tal-kopropjetà jridu jiġu deċiżi skont il-prinċipju tal-unanimità, sakemm din il-propjetà ma tkunx trid tinbiegħ biex jitħallsu d-djun u l-ipoteki tal-kopropjetarji. Min-naħa l-oħra, l-atti amministrattivi jistgħu isiru b'maġġoranza ta' mill-inqas tliet kwarti tas-sjieda konġunti. Barra minn hekk, kull kopropjetarju jista' jieħu l-miżuri neċessarji biex iżomm il-propjetà konġunta. F'każ ta' nuqqas ta' ftehim, il-kwistjoni tista' titressaq il-qorti sabiex tingħeleb l-awtorizzazzjoni ta' wħud mill-kopropjetarji.
Id-diviżjoni tal-propjetà fil-wirt bejn il-werrieta ġġib fi tmiem il-kopropjetà. Id-diviżjoni ssir fuq bażi amikevoli jekk jaqblu l-benefiċjarji, jew wara proċedimenti ġuridiċi f'każ ta' nuqqas ta' qbil, bl-intervent ta' nutar. Barra minn hekk, id-diviżjoni tista' tkun sħiħa jew parzjali jekk xi assi jkomplu jinżammu b'mod konġunt (il-propjetà bl-użufrutt, pereżempju).
Dan l-istadju finali fid-diviżjoni tal-wirt jinvolvi r-reġistrazzjoni tat-trasferiment tal-propjetà lill-werrieta. Għalhekk jinħtieġu ċertifikati ta' sjieda bħala prova illi l-werrieta huma s-sidien il-ġodda tal-propjetà, kemm jekk din tikkonsisti fi propjetà immobbli, ishma f’soċjetajiet inkorporati taħt id-dritt ċivili, vetturi jew garanziji. F'każ ta' propjetà immobbli, il-werrieta jridu jippubblikaw iċ-ċertifikat fir-reġistru tal-artijiet. L-istess japplika għall-ishma f’soċjetajiet inkorporati taħt id-dritt ċivili, li jridu jiġu ppubblikati fir-reġistru kummerċjali u tal-kumpaniji l-qorti.
Skont il-liġi Franċiża, il-werrieta jakkwistaw il-propjetà u d-djun tad-decujus minnufih wara l-mewt, (l-ewwel paragrafu tal-Artikolu 724 tal-Kodiċi Ċivili).
Xi werrieta (il-werrieta stabbiliti bil-liġi u l-werrieta kollha ab intestato) ikollhom il-pussess (it-tieni paragrafu tal-Artikolu 724 tal-Kodiċi Ċivili). Oħrajn, partikolarment l-Istat, iridu jiksbu ordni biex jingħataw il-propjetà ( it-tielet paragrafu tal-Artikolu 724). Għalhekk, minħabba l-Liġi tat-3 ta' Diċembru 2001, il-legatarji u d-donatarji universali jieħdu l-pussess mingħajr formalitajiet skont l-Artikolu 724 tal-Kodiċi Ċivili. Dan l-Artikolu jagħmel referenza għall-Artikolu 1004 għall-pagament tal-legat fil-preżenza tal-werrieta, l-Artikolu 1006 għall-pussess awtomatiku meta ma jkunx hemm eredi u l-Artikolu 1008 soġġett għall-ordni msemmi hawn qabel.
L-ordni li permezz tiegħu il-wirt jgħaddi għand l-Istat japplika għall-każijiet fejn ma jkunx hemm werrieta diretti jew legatarji. L-Istat jiġi rappreżentat mill-Amministrazzjoni Pubblika tal-Artijiet (Administration des domaines).
Sabiex jirtu, il-legatarji b'titolu ġenerali u l-legatarji universali jridu jirreferu għall-werrieta bil-pussess, li jridujiksbu l-pagament tal-legat tagħhom mingħandhom.
L-aċċettazzjoni mingħajr kundizzjonijiet tal-wirt
L-aċċettazzjoni mingħajr kundizzjonijiet tista' tkun espressa jew taċita ( l-Artikolu 782 tal-Kodiċi Ċivili).
Att li bih wieħed jippreżumi l-ħsieb ta' aċċettazzjoni li ma jista' ssir minn ħadd ħlief mill-werriet għalhekk jikkostitwixxi att li jimplika l-aċċettazzjoni ( l-Artikolu 783 tal-Kodiċi Ċivili).
It-trasferiment ta' ass speċifiku jfisser aċċettazzjoni (bejgħ ta' propjetà immobbli, għamara) għaliex dawk l-oġġetti jiffurmaw parti mill-wirt. L-atti amministrattivi (minbarra l-atti amministrattivi provviżorji u l-atti ta' konservazzjoni) mill-werriet ukoll jimplikaw l-aċċettazzjoni mingħajr kundizzjoni tal-wirt.
L-aċċettazzjoni sal-valur tal-assi netti
Werriet jista' jiddikjara illi jkun beħsiebu jaċċetta l-wirt sal-valur tal-assi netti ( l-Artikolu 787 tal-Kodiċi Ċivili). Il-werriet huwa responsabbli għad-djun iżda biss sal-valur tal-propjetà li jirċievi fil-wirt. Trid issir dikjarazzjoni biex tiġi preżentata fir-reġistru tal-qorti tad-distrett li s-suċċessjoni tkun infetħet fil-ġuriżdizzjoni tagħha ( l-Artikolu 788 tal-Kodiċi Ċivili).
Id-dikjarazzjoni tiġi akkumpanjata jew segwita mill-inventarju tal-wirt. L-inventarju jrid jitfassal minn nutar, irkantatur u valutatur jew bailiff ( l-Artikolu 789 tal-Kodiċi Ċivili).
L-inventarju jiġi ppreżentat il-qorti fi żmien xahrejn mid-dikjarazzjoni. Fin-nuqqas ta' inventarju, il-wirt jitqies li ġie aċċettat mingħajr kundizzjoni ( l-Artikolu 790 tal-Kodiċi Ċivili). L-inventarju jrid juri l-oġġetti kollha fil-wirt, l-assi u d-dejn.
Dejjem tista' ssir rinunzja tal-wirt permezz ta' dikjarazzjoni lill-qorti distrettwali li s-suċċessjoni tkun infetħet fil-ġuriżdizzjoni tagħha. Ir-rinunzja trid tkun espressa (l-Artikolu 804 tal-Kodiċi Ċivili).
Werriet li jirrinunzja għall-wirt jitqies li qatt ma kien werriet.
Ir-revoka hija retroattiva ( l-Artikolu 807 tal-Kodiċi Ċivili).
Werriet universali jew werriet b'titolu ġenerali li jaċċetta l-wirt mingħajr kundizzjoni huwa responsabbli mingħajr limitu għad-djun u l-piżijiet fuq il-wirt. Huwa marbut bil-legati ta' somom ta' flus biss sal-valur tal-assi netti tal-wirt għad-dejn ( l-Artikolu 785 tal-Kodiċi Ċivili).
Meta jkun hemm diversi werrieta, kull wieħed minnhom ikun marbut bid-djun u l-piżijiet fuq il-wirt skont sehmu mill-wirt ( l-Artikolu 873 tal-Kodiċi Ċivili).
Il-werrieta li jkunu għażlu l-aċċettazzjoni mingħajr il-benefiċċju tal-inventarju huma responsabbli għad-djun u l-piżijiet kollha tad-decujus. Madankollu, jistgħu jitolbu li jinħelsu mill-obbligu tagħhom b'mod sħiħ jew parzjali għal dejn fil-wirt jekk, meta nfetħet is-suċċessjoni, setgħu ma kinux jafu b'dak id-dejn u l-pagament tad-dejn jista' jippreġudika serjament l-assi propji tagħhom.
Jekk jkunu aċċettaw il-wirt bil-benefiċċju tal-inventarju, jiġifieri sal-valur tal-assi netti tagħhom, il-werrieta huma marbuta biss bid-dejn fuq il-wirt sal-valur tal-propjetà li jkunu wirtu.
Il-werrieta li jkunu rrinunzjaw għall-wirt mhumiex marbuta bid-dejn.
Skont l-Artikoli 710-1 tal-Kodiċi Ċivili, jistgħu jeħtieġu formalitajiet għar-reġistrazzjoni tal-artijiet biss l-istrumenti rċevuti f'forma uffiċjali minn nutar prattikanti fi Franza, deċiżjonijiet tal-qorti u dokumenti awtentiċi maħruġa minn awtorità amministrattiva.
L-intervent ta' aġent mhux previst jew meħtieġ mil-liġi Franċiża. Madankollu huwa possibbli jekk jiġi maħtur mill-qorti. Il-werrieta għandhom l-obbligu li jagħtu informazzjoni lir-reġistri tal-artijiet, bl-għajnuna tan-nutar. Id-decujus jista' jaħtar eżekutur testamentarju, bis-setgħat tiegħu mniżżla fl-Artikolu 1025 et seq. tal-Kodiċi Ċivili.
Il-werrieta għandhom l-obbligu jeżegwixxu t-testment u jamministraw il-wirt. F'każ ta' tilwim għandha ġuriżdizzjoni l-qorti distrettwali tal-post fejn infteħet is-suċċessjoni.
F'dawn il-każijiet, il-qorti li tkun qed tisma' l-każ tista' taħtar aġent għall-wirt biex jirrapreżenta l-werrieta kollha skont is-setgħat mogħtija lilu.
Il-liġ Franċiża tipprevedi wkoll tipi oħra ta' awtorità għall-amministrazzjoni ta' wirt, b'mod partikolari l-prokura tad-decujus wara mewtu li tippermetti l-ħatra ta' aġent biex jamministra jew jieħu ħsieb parti mill-wirt għall-werrieta. Hemm ukoll il-ħatra ta' aġent bi ftehim, li hija soġġetta għar-regoli ġenerali tal-liġi, u fl-aħħar nett l-awtorità mogħtija mill-qorti, kif imsemmi aktar 'il quddiem.
Il-werrieta fil-pussess għandhom setgħat sħaħ. F'każ ta' problema jew nuqqas ta' qbil, il-kwistjoni tista' titressaq il-qorti u jista' jinħatar amministratur. F'dak il-każ, l-aġent jkun responsabbli għall-organizzazzjoni provviżorja tal-wirt minħabba nuqqas ta' miżuri, kontumaċja jew żball minn werriet wieħed jew aktar. Ir-rwol tiegħu jikkonsisti fit-twettiq ta' atti ta' konservazzjoni, superviżjoni u amministrazzjoni marbuta mal-wirt (l-Artikoli 813-4). Fi ħdan il-limiti tas-setgħet mogħtija lilu, l-aġent jista' jaġixxi wkoll għall-werrieta kollha f'atti ċivili u ġudizzjarji (l-Artikolu 813-5 tal-Kodiċi Ċivili).
Skont il-liġi Franċiża, id-dikjarazzjoni statutorja hija l-qofol tal-konklużjoni tal-qsim ta' wirt minn nutar. Is-suċċessjoni tagħlaq bid-diviżjoni tal-propjetà, li ġġib fi tmiemha l-kopropjetà. Din tista' ssir fuq bażi bonarja (l-Artikolu 835 tal-Kodiċi Ċivili) jew b'ordni tal-qorti ( l-Artikolu 840 tal-Kodiċi Ċivili). Il-werrieta kollha jistgħu jitolbu għad-diviżjoni ( l-Artikolu 815 tal-Kodiċi Ċivili). Id-diviżjoni tista' tintalab ukoll mill-kreditur ta' kopropjetarju ( l-Artikoli 815-17 tal-Kodiċi Ċivili).
Id-devoluzzjoni tas-suċċessjoni normalment tiġi mniżżla f'dokument uffiċjali magħruf bħala d-dikjarazzjoni statutorja, li tinkiseb mingħand nutar u tindika l-werrieta tad-decujus u s-sehem li jkunu wirtu.
Għalhekk id-dokument jistabbilixxi d-diversi werrieta u s-suċċessuri għall-wirt.
Meta jkun qed ifassal id-dikjarazzjoni statutorja, in-nutar isejjaħ żewġ xhieda ppreżentati lilu mill-werrieta. Ix-xhieda jridu jkunu adulti, mhux miżżewġin lil xulxin u ma jiġux mid-decujus għalkemm jistgħu jkunu jafuh sew.
Dak id-dokument huwa strument awtentiku.
Wara li tkun tlestiet id-dikjarazzjoni statutorja, fl-aħħar tal-proċess ta' diviżjoni tal-wirt in-nutar ifassal att ta' diviżjoni li jistabbilixxi għal kull sehem kif se tinqasam il-propjetà tad-decujus bejn il-werrieta. Dak id-dokument huwa strument awtentiku wkoll.